SPOROČILO ZA JAVNOST

**Po 20. redni seji Mestnega sveta v Kranju**

**Kranj, 11. november 2020 – Mestni svetniki Mestne občine Kranj (MOK) so na 20. redni seji potrdili spremembe, ki bodo omogočale uporabo sredstev proračunske rezerve za zagotavljanje preventivnih ukrepov in odpravljanja posledic epidemije ter množičnega pojava bolezni covid-19 v letu 2020, vse dokler bo to potrebno in bodo zaradi tega nastajali stroški. Svetniki so poleg tega sprejeli tudi letni program športa za leto 2021, soglašali, da se MOK poteguje za listino »Občina po meri invalidov«, ter potrdili kandidate za porotnike za Okrožno sodišče v Kranju. Tokratna seja je sicer zaradi slabe epidemiološke situacija prvič potekala na daljavo s pomočjo informacijsko-komunikacijske tehnologije.**

Mestni svetniki so sprejeli Odlok o spremembah in dopolnitvah *Odloka o uporabi sredstev proračunske rezerve Mestne občine Kranj*. Veljavni odlok, sprejet marca 2020, sicer že določa uporabo sredstev proračunske rezerve do višine 800 tisoč evrov za financiranje izdatkov zaradi zagotavljanja preventivnih ukrepov in odpravljanja posledic epidemije na območju MOK, razglašene 12. marca in preklicane 15. maja.

Vendarle pa omenjeni odlok preozko določa namen uporabe sredstev proračunske rezerve ob dejstvu, da je epidemija ponovno razglašena. S sprejemom predlaganih sprememb in dopolnitev odloka po hitrem postopku se tako upravičenost namena uporabe sredstev proračunske rezerve jasno določi tudi za čas ponovno razglašene epidemije. Hkrati se upravičenost namena uporabe sredstev proračunske rezerve širi še na financiranje izdatkov v zvezi s preprečevanjem in odpravljanjem posledic množičnega pojava nalezljive bolezni covid-19 na območju MOK. S tem so mestni svetniki uredili tudi morebitno situacijo, ko bo epidemija sicer že formalno preklicana, bo pa nadaljnje množično pojavljanje te bolezni še terjalo ukrepanje MOK, kar pomeni nove stroške, katerih kritje je predvideno iz sredstev proračunske rezerve.

Z namenom določnejše opredelitve upravičenih izdatkov Odlok vsebuje še pojasnilno določbo, po kateri izdatek za zagotavljanje preventivnih ukrepov vključuje tudi nakup zaščitnih sredstev in opreme, sredstva proračunske rezerve pa se lahko uporabijo tudi za kritje izdatkov, potrebnih za vzpostavitev ustreznih, ločenih prostorov za namestitev okuženih občanov.

**Vzpostavitev rdečih con**

Mestna občina Kranj se intenzivno pripravlja na morebitne krizne razmere, če bi za okužene z novim koronavirusom zmanjkalo prostora v domovih za starejše, drugih socialnih zavodih ali v bolnišnicah. V ta namen je predvidena izdelava rdeče cone v nekdanji Mercatorjevi trgovini na Planini, pa tudi v šolski telovadnici na OŠ Jakoba Aljaža ter dvorani Planina. Primernost prostorov je potrdila tudi koordinacijska skupina za Gorenjsko, v kateri so dr. Aleš Rozman, dr. Irena Grmek Košnik in dr. Saša Kadivec. Omenjene prostore bi bilo seveda treba za nastanitev okuženega prebivalstva primerno opremiti, zato je Mestni svet sprejel sklep, da se v finančnem načrtu proračunskega sklada proračunske rezerve odpreta nova projekta, in sicer za vzpostavitev rdeče cone na Planini v višini 90.000 evrov in prav toliko za nabavo opreme za vzpostavitev rdečih con za okužene prebivalce v telovadnicah in dvorani ter druge potrebne opreme.

**Letni program športa za leto 2021**

Svetniki so potrdili letni program športa (LPŠ), ki določa cilje in naloge na področju športa v MOK, izvajanje nacionalnega in občinskega programa na ravni občine, način zagotavljanja in razdelitev sredstev za sofinanciranje programov društev, višino finančnih sredstev namenjenih športu in delež proračunskih sredstev za sofinanciranje posameznih športnih programov. To predstavlja osnovo za Javni razpis za sofinanciranje programov športnih društev v MOK, ki ga načrtujejo za 7. decembra 2020. Razdeljenih bo predvidoma 808.000 evrov, 8.000 evrov več v primerjavi z lanskim letom, in sicer na račun vzdrževanja in upravljanja planinskih in tematskih poti.

**Občina po meri invalidov**

Mestna občina Kranj že zdaj posveča posebno skrb invalidom in temu namenja različna sredstva za invalide (1.300.000 evrov). Si bo pa v prihodnjih letih prizadevala še izboljšati razmere za življenje invalidov v občini. Ob tem namerava pridobiti tudi listino *Občina po meri invalidov*, za kar potrebuje soglasje Mestnega sveta. Na tej osnovi lahko zdaj župan MOK poda soglasje, da se občina vključi v ta projekt in sprejme odgovornost za trajno izvajanje tega projekta, ter imenuje delovno skupino, ki bo pripravila predlog Analize položaja invalidov in predlog Akcijskega načrta. S tem je MOK sprejela tudi zavezo za trajno izvajanje tega projekta v naslednjih letih.

**Pridobitev na Golniku**

Po dolgih letih nevzdrževanja površine ob Bolnišnici Golnik (BG) je Mestna občina Kranj z BG sklenila dogovor, da zemljišče preide v last MOK. Ta bo zdaj poskrbela za obnovo tamkajšnjih športnih igrišč.

**Potrdili kandidate za porotnike**

Okrožno sodišče v Kranju je Mestno občino Kranj glede na število prebivalcev pozvalo, da mora predlagati 25 kandidatov za sodnike porotnike za Okrožno sodišče v Kranju, od tega 12 za mladoletniške postopke. Komisija za mandatna vprašanja, volitve in imenovanja je izvedla javni poziv za evidentiranje kandidatov, prijavilo se je 27 kandidatov in kandidatk. Mestni svet MOK je dal vsem kandidatom pozitivno mnenje za opravljanje funkcije sodnika porotnika.

Mestni svet je izrekel pozitivno mnenje h kandidaturi za ravnatelja/-ico Osnovne šole Stražišče kandidatoma **Pavlu Srečniku** in **Magdi Šlibar**.